## L’Auditori de Castelló programa esta setmana l’Orquestra Simfònica de Castelló

*** L’Orquestra Simfònica de Castelló oferirà un concert amb un programa amb peces de Haydn, Txaikovski i Brahms que suggerix introspecció i reflexió
* El concert tindrà lloc el divendres 22 de novembre, a les 19:30 hores, amb la col·laboració de la Sociedad Filarmónica de Castelló**

L’Auditori de Castelló, espai propi de l’Institut Valencià de Cultura, presenta el divendres 22 de novembre, a les 19:30 hores, el concert de l’Orquestra Simfònica de Castelló, dirigida per Pablo Marqués Mestre, amb la col·laboració de la Sociedad Filarmónica de Castelló.

L’Orquestra Simfònica de Castelló oferirà una experiència d’introspecció i reflexió amb un programa que farà un recorregut musical de solemnitat i emotivitat.

Obrirà el concert l’‘Elegia per a orquestra de cordes’ del compositor castellonenc Vicent Ortiz Gimeno, que anirà seguida per l’‘Obertura Tràgica op. 81’ de Johannes Brahms. El concert inclourà la simfonia núm. 26 ‘Lamentatione’ de Joseph Haydn, inspirada en les lamentacions de Jeremies. L’obra final que s’interpretarà serà la simfonia núm. 6 ‘Patètica’ de Txaikovski, coneguda com una de les composicions més intenses del compositor rus.

L’Orquestra Simfònica de Castelló està dirigida per Pablo Marqués Mestre, que ha sigut director titular de la Jove Orquestra Simfònica de Castelló (JOSC), la Banda Simfònica de la Unió Musical de Llíria i la Jove Banda Simfònica de la Federació de Societats Musicals de la Comunitat Valenciana, entre altres.

A més, ha actuat com a director convidat en diferents agrupacions, com l’Orquestra Simfònica Nacional d’Estònia (ERSO), Orquestra de València, Orquestra Simfònica de Castelló (OSC), Carpe Diem Chamber Orchestra Saint Petersburg (Rússia), Estonian Academy of Music and Theatre Symphony Orchestra de Tallinn (Estònia), Banda Municipal de Castelló o la Banda Simfònica Municipal d’Albacete.

Actualment, Pablo Marqués és director titular de l’Orquestra Simfònica de Castelló, director principal convidat de la Carpe Diem Chamber Orchestra St. Petersburg, director titular de l’Orquestra Simfònica de la Societat ‘La Primitiva’ de Rafelbunyol, i professor de Direcció d’Orquestra en el Conservatori Superior de Música de Castella-la Manxa.

El concert de l’Orquestra Simfònica de Castelló està inclòs dins de l’Abonament Clàssic 4 de l’Auditori de Castelló i les entrades es troben a la venda en la [pàgina web de l’IVC](https://taquilla.ivc.gva.es/janto/main.php).

Fecha: 21/11/2024